હાર્દિક પટેલમાં માણસ એકઠું કરવાની તાકાત છે અને ગુજરાતમાં પાટીદારોની નવી પેઢી હાર્દિક પટેલ સાથે છે તેવી છાપ છે. પાટીદાર જુવાનિયાં માટે હાર્દિક હીરો છે ને સોશિયલ મીડિયાના માધ્યમથી હાર્દિક સતત તેમની સાથે સંવાદ કરતો રહે છે તેથી એ બધા તેની સાથે જોડાયેલા છે. હાર્દિકની નાની નાની સભાઓમાં પણ હજાર માણસ તો રમતાં રમતાં થઈ જાય છે એ જોતાં હાર્દિકના આમરણાંત ઉપવાસમાં પાટીદારો ઊમટી પડશે એવી ધારણા હતી પણ પહેલા અઠવાડિયામાં બહુ લોકો ના આવ્યાં તેથી વખાણેલી ખીચડી દાંતે વળગી એવો ઘાટ થઈ ગયાનું લાગતું હતું.